《西湖飞来峰歌》
明代·徐熥

我生性爱游名山，黄冠布褐常跻攀。
一丘一壑稍险怪，往往大啸开心颜。
此峰幽邃称奇绝，何处飞来忘岁月。
自是神灵运化工，谁将鬼斧施剞劂。
山形突兀又玲珑，悬厓阴洞遥相通。
红泉滴沥归深涧，碧磴岧峣接太空。
森罗青壁如屏障，窱䆗萦纡非一状。
岩下时喧万壑声，石间尽刻诸天像。
翠色遥飞九里松，白云长出两高峰。
冷泉露下澄清溜，灵隐风高送暮钟。
我到山中歇还陟，骇目惊心劳应接。
奇迹应誇天下无，仙都自与尘凡别。
洞门吟眺欲斜晖，坐破苍苔未忍归。
几片寒云生杖屦，半林微月照僧衣。
殷勤记取归时路，日暮云深不知处。
由来造化妒神奇，只恐飞来又飞去。

作者简介：福建闽县人，字惟和。徐𤊹兄。万历四十六年举人。负才淹蹇，肆力诗歌。与弟徐𤊹并有才名，然𤊹以博学称，熥则以词采著。有《幔亭集》。